钦定古今图书集成/明伦汇编/氏族典/第043卷 > 《廖用贤尚友录》 > 师丹
## 钦定古今图书集成/明伦汇编/氏族典/第043卷 > 《廖用贤尚友录》 > 师丹

按《汉书师丹传》：“丹字仲公，琅邪东武人也。治《诗》，事匡
衡，举孝廉，为郎。元帝末，为博士，免。建始中，州举茂材，
复补博士，出为东平王太傅。丞相方进、御史大夫孔
光举丹论议深博，廉正守道，征入为光禄大夫、丞相
司直。数月，复以光禄大夫给事中，为少府、光禄勋、侍
中，甚见尊重。成帝末年，立定陶王为皇太子，以丹为”
太子太傅。哀帝即位，为左将军，赐爵关内侯，食邑，领
尚书事。遂代王莽为大司马，封高乐侯，月馀，徙为大
司空。上少在国，见成帝委政外家，王氏僣盛，即位封
拜丁、傅，夺王氏权。丹自以师傅，居三公位，得信于上。
上书多切直之言，由是浸不合上意，遂策免丹，废归
乡里者数年。平帝即位，新都侯王莽白太皇太后，征
丹诣公车，赐爵关内侯，食故邑。数月，太皇太后诏以
《厚丘》之中乡户二千一百，封丹为义阳侯。月馀，薨，谥
曰“节侯。”